એ મિટીંગમાં બધા કામ માટે ખૂબ ઉત્સાહી હતા. ઘણાંના એસ્ટિમેટ સહીસિક્કા સાથે આવી ગયા હતા, ઘણાં બાંકડાઓ પર બેસીને સિક્કાઓ મારી રહ્યા હતા. નવું અઠવાડીયું શરૂ થયું ત્યાં સુધીમાં તેણે પણ એસ્ટિમેટ બનાવવાનું શરૂ કરી દીધું. ફાઊન્ડેશનના હોલોબ્લોક, સળીયા, રેતી, સિમેન્ટ, મજૂરી… એક પછી એક માપ લખાતા ગયા, અને સામે ગાડીઓની, પ્લોટની, બાઈકની રકમ ઉતરતી રહી. તેણે ધ્રુજતા હૈયે બે એસ્ટિમેટ જમા કર્યા. કોઈને એ માપ કે રકમ જોવાની નવરાશ નહોતી, એ કાગળ ફાઈલોમાં પૂરાઈ ગયા, એ ફાઈલો ટેબલ પર ફરવા માંડી.